Imtella' Lulju 15, 2021 - Aġġornata 15 Ta' Lulju, 2021 5:10pm Ir-rapport tal-ewroparlamentari Alex Agius Saliba dwar il-protezzjoni tal-persuni b'diżabilità ġie adottat b'maġġoranza kbira mill-Kumitat għall-Petizzjonijiet tal-Parlament Ewropew. L-imsemmi rapport jittratta l-ostakli li jsibu l-persuni b'diżabilità b'rabta mal-aċċessibbiltà, il-protezzjoni soċjali u d-drittijiet tal-impjieg. F'kumment li għamel dwar ir-riżultat tal-votazzjoni, Agius Saliba esprima s-sodisfazzjon tiegħu li rnexxielu jikseb appoġġ kbir mill-kollegi fil-Kumitat għall-Petizzjonijiet. Huwa spjega li r-rapport qed jiffoka wkoll fuq għadd ta' ostakli li jiltaqgħu magħhom it-tfal b'diżabilità fir-rigward tal-edukazzjoni inklużiva u nnota li t-tfal b'diżabilitajiet intellettwali għadhom qed jiffaċċjaw ħafna ostakli meta jiġu biex jissodisfaw l-edukazzjoni tagħhom. Agius Saliba saħaq li l-Kummissjoni Ewropea għandha ssaħħaħ ir-rwol tal-Garanzija għat-Tfal biex tiżgura l-inklużjoni tat-tfal b'diżabilità. Min-naħa tagħhom l-istati membri għandhom iżidu l-kapaċità tas-sistemi edukattivi tagħhom biex jipprovdu edukazzjoni inklużiva ta' kwalità għolja għall-istudenti kollha. Fir-rimarki konklużivi tiegħu Agius Saliba enfasizza li hemm bżonn isir aktar xogħol sabiex jiġi żgurat għixien indipendenti li huwa dritt fundamentali ta' kull persuna.